בימים משוגעים אלו מעטים האנשים שיוצאים מהבית. הסיבות היחידות שיכולות להביא אותנו לסיבוב בחוץ הן הצטיידות בתרופות בבית מרקחת, קניות בסופר מרקט או טיול עם חיית המחמד. אז איזה מזל שיש לאמילי רטאייקאוסקי כלב, קולומבו שמו, ובכך בכל סיבוב איתו היא יכולה להשוויץ בסטריט סטייל מהודק להפליא. אז היא זנחה את הביקיני והצליחה להמציא עצמה מחדש עם מכנסי טרנינג וג'ינסים משופשפים ולא שכחה להוסיף את הטאץ' הסקסי האופייני לה.
הדוגמנית נראתה השבוע בסיבוב הקבוע עם קולומבו כשהיא לובשת מכנסיים נמוכים של המותג LivinCool, שמעליהם גרביים וסניקרס לבנות של נייק. למכנסיים הנמוכים במיוחד, שמזכירים לנו את הטרנד הלא כל כך מוצלח שהגדיר את הניינטיז, הוסיפה רטאייקאוסקי קרופ טופ שחור קטנטן מהמותג הפרטי שלה וז'קט אובר-סייז ג'ינס שחור של ליוויס. לטובת חשאיות מירבית, בחרה הדוגמנית גם במשקפי שמש של ורסצ'ה. בכלל לא מעורר תשומת לב, מה פתאום?
בסיבוב אחר השבוע בעיר, נשארה אמילי עם הקרופ טופ השחור והקטנטן, עם נעלי הנייק והגרביים - והחליפה את הסט השחור בדנים - ג'ינס בהיר של המותג RE/DONE, ז'קט תואם עם פרווה מחממת מבפנים של ליוויס ומשקפיי שמש שחורים בשייפ מרובע של ורה וונג.
ואם כבר הזכרנו את הכלב של אמילי, קולומבו, השבוע הוא חגג יום הולדת שנה, מה שגרם לדוגמנית לשתף פוסט רגשני עם תמונות שלו מאז היותו גור קטנטן ועד היום. שיהיה במזל.